Author: Davalová Oľga
Last saved by: Viktória Knappová
Company: Hewlett-Packard Company

Príloha č. 1

Doložka vybraných vplyvov

1.	Základné údaje
Názov materiálu
Návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/2015 Z. z. o audiovízii a o zmene a doplnení niektorých zákonov v znení neskorších predpisov
Predkladateľ (a spolupredkladateľ)
Ministerstvo kultúry Slovenskej republiky
Charakter predkladaného materiálu | ☐ | Materiál nelegislatívnej povahy
| ☒ | Materiál legislatívnej povahy
| ☐ | Transpozícia práva EÚ
V prípade transpozície uveďte zoznam transponovaných predpisov:
Termín začiatku a ukončenia PPK | 19. december 2018 – 8. január 2019
Predpokladaný termín predloženia na MPK* | január 2019
Predpokladaný termín predloženia na Rokovanie vlády SR* | apríl 2019
2.	Definovanie problému

Uveďte základné problémy, na ktoré navrhovaná regulácia reaguje.

Systém podpory audiovizuálneho priemyslu na Slovensku je na spodnej hranici oproti iným krajinám EÚ, čím nie je dostatočne konkurencieschopný. Od roku 2015 poskytuje Audiovizuálny fond (ďalej len „fond“) dotáciu na 20 % oprávnených výdavkov pri realizácii filmového projektu, teda výdavkov realizovaných na území Slovenska. V niektorých iných krajinách EÚ sú tieto dotácie nastavené na 30 % (Maďarsko) či až 35 % (Rumunsko), pričom v niektorých sú 20 % rovnako ako u nás (Česká republika).  
V Slovenskej republike bola za rok 2017 vyplatená z tejto podpornej schémy suma iba 160 000 eur na 1 filmový projekt, v roku 2016 suma 426 228 eur na 2 filmové projekty. 
V Českej republike bolo už v roku 2013 vrátených 19 mil. eur vratiek na filmy realizované na území štátu, s rastúcim trendom v nasledovných rokoch. 
Akcelerácia ekonomického nástroja stimulácie súkromných investícií do sektora audiovizuálneho priemyslu v Slovenskej republike môže mať zásadný vplyv na rozvoj daného hospodárskeho prostredia.

3.	Ciele a výsledný stav

Uveďte hlavné ciele navrhovaného predpisu (aký výsledný stav chcete reguláciou dosiahnuť).

V zmysle navrhovanej právnej úpravy sa zvyšuje percentuálny podiel dotácie, ktorú fond poskytuje na podporu audiovizuálneho priemyslu, z 20 % oprávnených výdavkov na 33 % oprávnených výdavkov, ktoré boli uhradené v súvislosti s realizáciou filmového projektu.

Očakávaným výsledkom je zvýšenie konkurencieschopnosti slovenského audiovizuálneho priemyslu 
a prilákanie väčšieho množstva zahraničných filmových koprodukcií, ktoré so sebou môže priniesť ďalšie pozitívne efekty.

4.	Dotknuté subjekty

Uveďte subjekty, ktorých sa zmeny návrhu dotknú priamo aj nepriamo:

Návrh sa bude priamo dotýkať koproducentov audiovizuálnych diel, ktoré spĺňajú zákonom ustanovené kritériá a fondu.
Nepriamo sa týka príslušníkov tzv. filmových profesií, ktorým sa realizáciou filmového projektu poskytnú nové pracovné príležitosti a umožní profesionálny rozvoj. Benefitovať z pozitívnych efektov môžu aj 
ďalšie oblasti, ktoré nie sú primárne súčasťou segmentu audiovizuálneho priemyslu, ako napr. cestovný ruch, všeobecné služby, doprava a pod.

5.	Alternatívne riešenia

Aké alternatívne riešenia boli posudzované?
Uveďte, aké alternatívne spôsoby na odstránenie definovaného problému boli identifikované a posudzované.

Pri príprave riešenia tohto problému bola posudzovaná alternatíva nulová, pri ktorej by nedošlo k zmene sadzby, a bola by ponechaná 20 % - ná sadzba tzv. vratky – viď viac v doložke Analýza vplyvov na rozpočet verejnej správy bod 2.2.4.
Podľa odhadov Inštitútu kultúrnej politiky navýšenie sadzby tzv. vratiek bude mať za následok menšiu návratnosť financií späť do štátnej pokladne, avšak stále s plusovým celkovým výsledkom pre ekonomiku. 
Na základe predikčnej analýzy budúcich príjmov predpokladáme, že zvýšenie na 33 % - nú sadzbu bude generovať mierne väčší celkový ekonomický prínos, v priemere 34,6 mil. eur ročne. 
Týmto navýšením sa pridáme k okolitým krajinám, z ktorých si zahraniční filmári vyberajú domácich partnerov. Získavanie ďalších skúseností domácich filmárov pomôže zabezpečiť ďalší rast audiovízie 
na Slovensku. 
Pri posudzovaní nulovej alternatívy sa možno pýtať, prečo po relatívne krátkom čase, odkedy bola prijatá úprava nástroja tzv. vratiek v podmienke minimálnej sumy (od 2017), sa navrhuje ďalšia zmena, tentoraz v percentuálnej výške finančnej kompenzácie. Je to kvôli tomu, že nástroj je nutné vnímať v kontexte okolitých európskych krajín, ktoré si navzájom konkurujú. Okrem krajín vymenovaných v bode 2 uviedlo aktuálne aj Poľsko od januára 2019 nárast kompenzácie nákladov filmových projektov z 20 % na 30%. Pre zachovanie konkurencieschopnosti nástroja je nutné  udržiavať krok s okolitými krajinami. 

Tiež bola diskutovaná možnosť, že by sa potrebné prostriedky na zabezpečenie vratiek hľadali z iných ako verejných zdrojov, a to formou prípadných opätovných vratiek zo ziskov z filmového projektu späť 
do verejného rozpočtu. Takýto krok považujeme za kontraproduktívny. Na základe analýzy má tento nástroj pozitívny dopad vo forme zvýšenia filmového priemyslu na Slovensku, a teda aj zvýšenia výberu daní a odvodov. Ani okolité krajiny nemajú takúto pridanú záťaž pre realizátorov filmových medzinárodných projektov, preto by implementácia tejto alternatívy mohla spôsobiť, že pri výbere krajiny by autori neboli motivovaní realizovať svoje projekty na Slovensku.

6.	Vykonávacie predpisy
Predpokladá sa prijatie/zmena  vykonávacích predpisov? | ☐  Áno | ☒  Nie
Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:
7.	Transpozícia práva EÚ

Uveďte, v ktorých ustanoveniach ide národná právna úprava nad rámec minimálnych požiadaviek EÚ spolu s odôvodnením.

Materiál sa netýka transpozície práva EÚ.

8.	Preskúmanie účelnosti**

Uveďte termín, kedy by malo dôjsť k preskúmaniu účinnosti a účelnosti navrhovaného predpisu.
Uveďte kritériá, na základe ktorých bude preskúmanie vykonané.

Ministerstvo kultúry Slovenskej republiky v súčinnosti s Ministerstvom financií Slovenskej republiky preskúma účelnosť navrhovaného opatrenia, ktorým sa zvyšuje percentuálny podiel dotácie, ktorú fond poskytuje na podporu audiovizuálneho priemyslu z 20 % na 33 % oprávnených výdavkov, ktoré boli uhradené v súvislosti s realizáciou filmového projektu, do 31. decembra 2021. Cieľom tohto preskúmania bude predovšetkým zhodnotenie dopadu navrhovaného opatrenia na verejné financie v Slovenskej republike v spojení s dopadom na rozvoj audiovizuálneho priemyslu v Slovenskej republike. 
Na základe uvedeného preskúmania Ministerstvo kultúry Slovenskej republiky, ako gestor predmetnej právnej úpravy, rozhodne o prípadnej úprave percentuálneho podielu dotácie, ktorú fond poskytuje na podporu audiovizuálneho priemyslu.

Za účelom realizácie preskúmania účelnosti daného opatrenia Ministerstvo kultúry Slovenskej republiky zaviaže zmluvne fond, ako verejnoprávnu inštitúciu, ktorá dané opatrenie aplikuje v praxi, na vyhotovenie analýzy dopadu zvýšenia percentuálneho podielu dotácie, ktorú fond poskytuje na podporu audiovizuálneho priemyslu, ako vyplýva z navrhovaného predpisu. 
Základným kritériom, ktoré bude uplatnené v analýze dopadu, ako aj následne pri vyhodnotení účelnosti navrhovaného opatrenia, bude kvantitatívne posúdenie dopadu na rozvoj audiovizuálneho priemyslu v Slovenskej republike z hľadiska počtu registrovaných filmových projektov v pomere k realizovaným filmovým projektom, v spojení s reálnym dopadom na verejné financie z hľadiska celkového objemu vyplatených dotácií v systéme podpory audiovizuálneho priemyslu v Slovenskej republike v sledovanom období, ktorým bude časový interval od účinnosti navrhovaného predpisu (1. júl 2019) do 31. decembra 2021.

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** nepovinné

9.	Vplyvy navrhovaného materiálu
Vplyvy na rozpočet verejnej správy | ☐ | Pozitívne | ☐ | Žiadne | ☒ | Negatívne
z toho rozpočtovo zabezpečené vplyvy | ☐ | Áno | ☐ | Nie | ☒ | Čiastočne
Vplyvy na podnikateľské prostredie | ☒ | Pozitívne | ☐ | Žiadne | ☐ | Negatívne
z toho vplyvy na MSP | ☒ | Pozitívne | ☐ | Žiadne | ☐ | Negatívne
Sociálne vplyvy | ☐ | Pozitívne | ☒ | Žiadne | ☐ | Negatívne
Vplyvy na životné prostredie | ☐ | Pozitívne | ☒ | Žiadne | ☐ | Negatívne
Vplyvy na informatizáciu | ☐ | Pozitívne | ☒ | Žiadne | ☐ | Negatívne
Vplyvy na služby verejnej správy pre občana, z toho | | | | | |
vplyvy služieb verejnej správy na občana | ☐ | Pozitívne | ☒ | Žiadne | ☐ | Negatívne
vplyvy na procesy služieb vo verejnej správe | ☐ | Pozitívne | ☒ | Žiadne | ☐ | Negatívne

10.	Poznámky

V prípade potreby uveďte doplňujúce informácie k návrhu.

Je možné očakávať pozitívny vplyv predkladaného materiálu na podnikateľské prostredie. Zvýšenie percentuálneho podielu dotácie, ktorú fond poskytuje na podporu audiovizuálneho priemyslu, z 20 % oprávnených výdavkov na 33 % oprávnených výdavkov môže znamenať stimuláciu súkromných investícií 
do sektora audiovizuálneho priemyslu v SR, čím sa zvýši konkurencieschopnosť tohto sektora a zároveň sa očakáva prilákanie väčšieho množstva zahraničných filmových koprodukcií, ktoré môže mať zásadný vplyv 
na rozvoj daného hospodárskeho prostredia.

11.	Kontakt na spracovateľa

Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov

JUDr. Anton Škreko, PhD., generálny riaditeľ sekcie médií, audiovízie a autorského práva MK SR, anton.skreko@culture.gov.sk

12.	Zdroje

Uveďte zdroje (štatistiky, prieskumy, spoluprácu s odborníkmi a iné), z ktorých ste pri vypracovávaní doložky, príp. analýz vplyvov vychádzali.

Pri vypracúvaní analýzy vplyvov vychádzal predkladateľ z konzultácií s fondom a ďalšími odborníkmi z oblasti audiovízie. 
Prvú analýzu vplyvov na rozpočet vypracoval Inštitút kultúrnej politiky, Ministerstvo kultúry Slovenskej republiky.
 
Zdroje: 
dáta z fondu dostupné na: registracia.avf.sk/zobraz_ziadosti.php?program=5 
KPMG (2015): Analýza filmových pobídek a vyhodnocení jejich přínosú v Českej republike.

13.	Stanovisko Komisie pre posudzovanie vybraných vplyvov z PPK

Uveďte stanovisko Komisie pre posudzovanie vybraných vplyvov, ktoré Vám bolo zaslané v rámci predbežného pripomienkového konania

Bratislava:  8.1.2019
                                       Číslo: 299/2018
                                       Vybavuje: Mgr. Kováč

stanovisko komisie 

(predbežné pripomienkové konanie)

k návrhu

zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov

I. Úvod: Ministerstvo kultúry Slovenskej republiky dňa 19. decembra 2018 predložilo Stálej pracovnej komisii na posudzovanie vybraných vplyvov (ďalej len „Komisia“) na predbežné pripomienkové konanie materiál: „Návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov“. Materiál predpokladá pozitívne vplyvy na rozpočet verejnej správy, ktoré sú čiastočne rozpočtovo zabezpečené.

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K doložke vybraných vplyvov
Komisia odporúča vyznačiť pozitívny vplyv na podnikateľské prostredie a do časti 10. (poznámky) doplniť nasledovnú informáciu:
„Je možné očakávať pozitívny vplyv predkladaného materiálu na podnikateľské prostredie. Zvýšenie percentuálneho podielu dotácie, ktorú fond poskytuje na podporu audiovizuálneho priemyslu, z 20 % oprávnených výdavkov na 30 % oprávnených výdavkov môže znamenať stimuláciu súkromných investícií 
do sektora audiovizuálneho priemyslu v SR, čím sa zvýši konkurencieschopnosť tohto sektora a zároveň sa očakáva prilákanie väčšieho množstva zahraničných filmových koprodukcií, ktoré môže mať zásadný vplyv 
na rozvoj daného hospodárskeho prostredia.“ - zapracované

	Predkladateľ v Doložke vybraných vplyvov uvádza, že audiovizuálny priemysel nie je dostatočne konkurencieschopný a navrhovaným riešením by sa tak vplývalo na rozvoj daného hospodárskeho prostredia 
v Slovenskej republike, pričom cieľom návrhu je v zmysle časti 4 Ciele a výsledný stav zvýšenie tejto konkurencieschopnosti, prilákanie väčšieho množstva zahraničných filmových koprodukcií, čo môže priniesť aj ďalšie pozitívne efekty. Komisia sa domnieva, že hlavným účelom návrhu je podporiť audiovizuálny priemysel na Slovensku, a preto Komisia žiada, aby časť 9 Vplyvy navrhovaného materiálu, v ktorej predkladateľ uvádza žiadny vplyv bola uvedená do súladu s vyššie uvádzanými informáciami.
	V súvislosti s predchádzajúcou pripomienkou Komisia žiada predkladateľa o vypracovanie Analýzy vplyvov 
na podnikateľské prostredie. - zapracované

K vplyvom na rozpočet verejnej správy
Podľa doložky vybraných vplyvov má návrh negatívne, čiastočne rozpočtovo zabezpečené vplyvy. V analýze vplyvov je kvantifikovaný nekrytý vplyv v rokoch 2019 až 2021 v celkovej sume 7,4 mil. eur, z toho v roku 2019 v sume 1,71 mil. eur, v roku 2020 v sume 1,8 mil. eur, v roku 2021 v sume 1,9 mil. eur a v roku 2022 
v sume 1,99 mil. eur, ktorý súvisí s navrhovaným zvýšením percentuálneho podielu dotácie, ktorú fond poskytuje na podporu audiovizuálneho priemyslu z 20 % oprávnených výdavkov na 30 % oprávnených výdavkov, ktoré budú uhradené na realizáciu filmového projektu. V súvislosti s uvedenými kvantifikáciami Komisia upozorňuje, že predkladateľ pri výpočte vplyvov vychádza z predpokladu, že všetky zaregistrované filmové projekty budú aj realizované, pričom však prax doterajších rokov ukázala, že objem skutočne poskytnutých prostriedkov na podporu audiovizuálneho priemyslu bol podstatne nižší ako rozpočtovaný objem. V návrhu na úhradu zvýšených výdavkov vplyvom novej právnej úpravy absentuje hľadanie možností na krytie vyšších výdavkov mimo verejných zdrojov, napr. formou návratných finančných výpomocí, zavedenie systému podielu fondu na príjmoch z podporených projektov. Zároveň kvantifikácie príjmov Komisia považuje 
za nadhodnotené, nakoľko podľa názoru Komisie ide  o predpoklad maximálneho naplnenia vplyvu predloženého materiálu na príjmovú časť rozpočtu verejnej správy. - zapracované
V tabuľke 2.2.4.1 Odhad návratnosti systému tzv. vratiek filmových projektov na roky 2019 – 2022, posledné tri riadky sú vypočítané správne,
 avšak označenie riadkov v zátvorkách je chybné. Uvedené je potrebné opraviť. - zapracované
S účinnosťou od 1. 8. 2017 bola v júli 2017 prijatá novela vyhlášky MK SR č. 165/2014 Z. z. o filmovom projekte, ktorá upravila výšku minimálnej sumy, z ktorej môže byť hradených 20 % kompenzácie pre realizátorov filmového projektu. Z pôvodnej minimálnej sumy oprávnených výdavkov uhradených v súvislosti s vytvorením filmového projektu 2 mil. eur, ktorá bola vnímaná filmármi ako príliš vysoká, sa minimálna suma oprávnených výdavkov znížila na 150 000 eur, resp. 300 000 eur. V predloženom materiáli predkladateľ konštatuje, že táto zmena sa ukázala ako výhodná, nakoľko sa počet registrovaných filmových projektov zdvojnásobil z 12 v roku 2017 na 26 v roku 2018. Nie je nám preto zrejmé, prečo MK SR po tak krátkej dobe, bez uvedenia podrobnejšej analýzy, pristupuje k ďalšej úprave v danej oblasti. - zapracované

III. Záver: Stála pracovná komisia na posudzovanie vybraných vplyvov vyjadruje 

nesúhlasné stanovisko

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.  

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do Doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho 
na opätovné schválenie Komisie, ktorá môže následne zmeniť svoje stanovisko.

Ing. Rastislav Chovanec, PhD.
predseda Komisie